חינוך מיוחד? "יוריד ערך הדירות" | צילום: רויטרס, חדשות

תושבים בחולון פנו לעירייה נגד הקמת גן לילדים עם צרכים מיוחדים בשכונת משעול השוהם בעיר כשבין הנימוקים: הגן יוריד את ערך הדירות באזור. ראש עיריית חולון מוטי ששון מסר בתגובה: "לא תהיה הדרה של ילדי החינוך המיוחד בעיר - נמשיך לדאוג להם כמו לשאר הילדים".

לסיפורים הכי מעניינים והכי חמים – הצטרפו לפייסבוק שלנו

"הרוח העולה מדברי קומץ התושבים בנושא אינה מאפיינת את הרוח החולונית המחבקת את הילדים בעלי הצרכים המיוחדים", סיכם ראש העיר.

רונית עובדיה, אם לילד עם צרכים מיוחדים תקפה את יוזמת התושבים. "כולם רצים בסיסמאות לקבלת השונה ואז מגיעה כזו פצצה שהנימוק שלה הורדת ערך הדירות וזה מזעזע", אמרה לחדשות Online. "הבן שלי יואב אינו מדבר נשבעתי להיות הקול שלו ושל חבריו, היום זה בחולון מחר זה במקום אחר".

המסמך שהעבירו התושבים | צילום: ללא, חדשות

בשכונה שבה אמור לקום הגן לילדים עם צרכים מיוחדים קראו בשבוע האחרון ל"אסיפת דיירים דחופה" מול גני הילדים. "הובא לידיעתנו לאחרונה ויש לכך סימוכין בכתב כי העירייה פועלת במחטף, בסודיות וללא פרסום כנדרש כדי שגני הילדים בשכונה יוסבו לבית ספר לחינוך מיוחד", נכתב במכתב שנשלח לתושבים. "מה שעשוי גם להוריד את ערך הדירות".

"תתחיל בניה ככל הידוע ללא היתר או פרסום הציבור כנדרש להתנגדויות ומגרשי החניה הצמודים לגנים לא יוכלו לשמש יותר כחניה", נכתב. "לכן נדרשת פעולה מהירה, החלטית ומשותפת של כל דיירי הסביבה ברחובות הסמוכים. כי מצוקת החניה גם כך קטסטרופלית".